62024TJ0288_RES
Kawża T‑288/24
Berliner Verkehrsbetriebe (BVG)
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (It-Tieni Awla) tal‑10 ta’ Settembru 2025
“Trade mark tal-Unjoni Ewropea – Applikazzjoni għal trade mark tal-Unjoni Ewropea li tikkonsisti f’ħoss ta’ melodija – Raġuni assoluta għal rifjut – Karattru distintiv – Artikolu 7(1)(b) tar-Regolament (UE) 2017/1001”
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Trade marks li ma humiex ta’ karattru distintiv – Kunċett ta’ karattru distintiv
(Regolament tal-Parlament Ewropew u tal-Kunsill 2017/1001, Artikolu 7(1)(b))
(ara l-punti 12 u 13)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Trade marks li ma humiex ta’ karattru distintiv – Evalwazzjoni tal-karattru distintiv – Kriterji – Perċezzjoni tat-trade mark mill-pubbliku rilevanti
(Regolament tal-Parlament Ewropew u tal-Kunsill 2017/1001, Artikolu 7(1)(b))
(ara l-punti 14 sa 18)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Trade marks li ma humiex ta’ karattru distintiv – Trade mark ta’ ħoss li tikkonsisti f’ħoss ta’ melodija
(Regolament tal-Parlament Ewropew u tal-Kunsill 2017/1001, Artikolu 7(1)(b))
(ara l-punti 24 sa 38)
Sunt
Fis-sentenza tagħha, il-Qorti Ġenerali annullat id-deċiżjoni tal-Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) (
1
) għar-raġuni li dan tal-aħħar ma evalwax b’mod korrett il-karattru distintiv ta’ trade mark tal-Unjoni Ewropea li għaliha kienet saret applikazzjoni għal reġistrazzjoni għal sinjal ta’ ħoss li kien jikkonsisti f’ħoss ta’ melodija fid-dawl tal-Artikolu 7(1)(b) tar-Regolament 2017/1001 (
2
).
Ir-rikorrenti, Berliner Verkehrsbetriebe (BVB), għamlet applikazzjoni għar-reġistrazzjoni ta’ trade mark li kienet tikkonsisti f’ħoss ta’ melodija li tkopri ċerti servizzi ta’ trasport (
3
). Wara ċ-ċaħda ta’ din l-applikazzjoni għal reġistrazzjoni mill-eżaminatriċi, ir-rikorrenti ppreżentat appell quddiem l-EUIPO.
Il-Bord tal-Appell ikkonstata li t-trade mark li għaliha saret l-applikazzjoni ma kellhiex karattru distintiv. Peress li kienet sinjal ta’ ħoss ta’ żewġ sekondi li kien jikkonsisti f’sempliċi suċċessjoni ta’ erba’ ħsejjes perċettibbli differenti, l-imsemmija trade mark kienet tant qasira u sempliċi li ma kellha ebda reżonanza u lanqas setgħet tiġi rrikonoxxuta mill-konsumaturi bħala indikazzjoni tal-oriġini kummerċjali tas-servizzi kkonċernati. Din kienet sempliċement ipperċepita bħala element ta’ ħoss funzjonali intiż sabiex jiġbed l-attenzjoni tas-semmiegħ.
Ir-rikorrenti ppreżentat rikors kontra dik id-deċiżjoni ta’ ċaħda quddiem il-Qorti Ġenerali.
Il-kunsiderazzjonijiet tal-Qorti Ġenerali
Il-Qorti Ġenerali qieset li diversi elementi kienu jippermettu li jitqies li l-karatteristiċi tat-trade mark li għaliha saret l-applikazzjoni f’termini ta’ tul u ta’ reżonanza kienu jippermettu li tiġi stabbilita l-eżistenza iktar milli l-assenza ta’ karattru distintiv fis-sens tal-Artikolu 7(1)(b) tar-Regolament 2017/1001 u tal-ġurisprudenza relatata miegħu.
Fil-fatt, l-ewwel, fir-rigward tal-użanzi tas-settur ekonomiku inkwistjoni, kien magħruf li l-operaturi preżenti fis-settur tat-trasport kienu qegħdin dejjem iktar jirrikorru għal “melodiji”, jiġifieri għal sensiela qasira ta’ ħsejjes, sabiex jifformaw identità tal-ħoss li tista’ tingħaraf mill-pubbliku, li hija l-ekwivalenti awdjo għall-identità viżiva ta’ trade mark, għall-prodotti u għas-servizzi assoċjati magħha. Dawn il-melodiji jippermettu li tinġibed l-attenzjoni tas-semmiegħa f’ambjent li xi drabi jista’ jkun storbjuż, kemm jekk fis-swali tal-ajruporti jew fuq il-pjattaformi tal-istazzjonijiet ferrovjarji u tal-karozzi tal-linja, u li jintroduċu jew jakkumpanjaw messaġġi intiżi għall-pubbliku mmirat għal finijiet ta’ reklamar jew b’rabta ma’ servizzi relatati.
It-tieni, il-ħoss tal-melodija li tikkomponi t-trade mark li għaliha saret l-applikazzjoni għal reġistrazzjoni ma kellux rabta diretta mas-servizzi koperti u ma kienx jidher li kien iddettat minn kunsiderazzjonijiet tekniċi jew funzjonali. Barra minn hekk, ma kienx stabbilit li dan il-ħoss kien diġà magħruf mill-pubbliku, li kien jippermetti li jiġi preżunt li kien xogħol oriġinali. F’dan il-kuntest, seta’ jiġi kkunsidrat li dan kellu pjuttost l-għan li jservi bħala melodija, jiġifieri bħala sekwenza ta’ ħoss qasira, li għandha impatt u li tista’ bħala tali tiġi mmemorizzata. Tali evalwazzjoni kienet barra minn hekk ikkonfermata mill-prassi deċiżjonali u mid-direttivi dwar l-eżami quddiem l-EUIPO fil-qasam tat-trade marks ta’ ħoss, li setgħu jikkostitwixxu sors ta’ riferiment.
Fid-dawl tal-karatteristiċi tat-trade mark li għaliha saret l-applikazzjoni f’termini ta’ tul, ta’ melodija użata u ta’ ħsejjes perċettibbli kif ukoll tad-diversi indikazzjonijiet ipprovduti mill-EUIPO fil-passat fir-rigward tar-rwol li għandhom dawn il-karatteristiċi fl-evalwazzjoni tal-karattru distintiv ta’ trade mark ta’ ħoss li għaliha saret l-applikazzjoni għal reġistrazzjoni, l-evalwazzjoni tal-Bord tal-Appell kienet tirriżulta żbaljata fir-rigward kemm tal-użanzi tas-settur ikkonċernat kif ukoll tal-elementi li kienu jikkaratterizzaw it-trade mark li għaliha saret l-applikazzjoni. La t-tul tat-trade mark li għaliha saret l-applikazzjoni u lanqas l-allegata sempliċità tagħha, li fiha nnifisha ma kinitx tipprekludi li l-melodija korrispondenti tkun tista’ tiġi rrikonoxxuta, ma kienu ostakoli li kienu suffiċjenti, bħala tali, sabiex jiġġustifikaw l-assenza ta’ kull karattru distintiv.
It-tielet, il-Bord tal-Appell wettaq żball meta kkunsidra li t-trade mark li għaliha saret l-applikazzjoni kellha sempliċement rwol funzjonali u li kien hemm użanza li tixxandar sekwenza qasira ta’ ħsejjes qabel ir-reklami permezz ta’ loudspeaker fuq il-mezzi ta’ trasport sabiex tinġibed l-attenzjoni tal-passiġġieri. Anki jekk jitqies li kien hemm lok li jiġi kkunsidrat wieħed mill-użi potenzjali tat-trade mark li għaliha saret l-applikazzjoni, jiġifieri li jiġi invokat l-użu tagħha fi stazzjon sabiex jitħabbar is-servizz ta’ trasport assoċjat, tali użu, anki jekk kellu rwol funzjonali, bl-ebda mod ma kien jipprekludi lit-trade mark li għaliha saret l-applikazzjoni milli teżerċita l-funzjoni tagħha ta’ indikazzjoni tal-oriġini kummerċjali tal-imsemmi servizz.
Ir-raba’, fir-rigward tas-servizzi l-oħra koperti mit-trade mark li għaliha saret l-applikazzjoni, li ma kinux jikkonċernaw direttament it-trasport iżda aspetti assoċjati, il-Qorti Ġenerali qieset li kien diffiċli li wieħed jifhem, abbażi tal-kunsiderazzjonijiet tal-Bord tal-Appell, minn naħa, ma’ liema aspetti ta’ dawn is-servizzi seta’ jkun marbut il-ħoss tal-melodija li tikkomponi din it-trade mark u, min-naħa l-oħra, kif il-fatt li s-sinjal ta’ ħoss li għalih saret l-applikazzjoni seta’ jintuża fil-kuntest ta’ reklamar għal dawn is-servizzi jimmilita kontra r-reġistrazzjoni tiegħu bħala trade mark.
Fid-dawl ta’ dawn il-kunsiderazzjonijiet, il-Qorti Ġenerali kkonkludiet li l-Bord tal-Appell ma evalwax korrettament il-karattru distintiv tat-trade mark li għaliha saret l-applikazzjoni.
(
1
)	Deċiżjoni tal-Ħames Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) tat‑2 ta’ April 2024 (Każ R 2220/2023‑5).
(
2
)	Regolament (UE) 2017/1001 tal-Parlament Ewropew u tal-Kunsill tal‑14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1).
(
3
)	Dawn is-servizzi kienu jaqgħu fil-Klassi 39, fis-sens tal-Ftehim ta’ Nice dwar il-klassifikazzjoni internazzjonali ta’ prodotti u servizzi għall-finijiet tar-reġistrazzjoni ta’ trade marks tal‑15 ta’ Ġunju 1957, kif rivedut u emendat, u kienu jikkorrispondu għad-deskrizzjoni segwenti: “Trasport; trasportazzjoni minn post għall-ieħor tal-passiġġieri; servizzi ta’ tgeżwir u ta’ ppakkjar; il-ħażna ta’ oġġetti; l-organizzazzjoni ta’ eskursjonijiet”.